USA 2002, 106 minút
réžia a scenár: M. Night Shyamalan, hrajú: Mel Gibson, Joaquin Phoenix, Rory Culkin, Cherry Jonesová
Z času na čas sa v televíznych správach objaví zmienka o záhadných kruhoch v obilí. Kde sa vzali, ako vznikli, aký majú význam a kto za tým stojí? Skeptici ich prisudzujú vandalom, iní zvláštnej súhre klimatických javov a ďalší tvrdia, že za to môžu mimozemšťania. Túto teóriu zastáva aj americký režisér indického pôvodu M. Night Shyamalan vo svojom sci-fi horore Znamenia.
Graham Hess je bývalý reverend, ktorý po tragickej smrti manželky stratil vieru v Boha. Žije na farme, spolu so svojimi deťmi, synom Morganom a dcérkou Bo a mladším bratom Merrillom. Raz sa v ich kukuričnom poli objavia zvláštne obrazce. V okolí sa začnú diať podivné veci, domáce zvieratá sú zrazu agresívne z napádajú svojich majiteľov. Podobné javy sú zaznamenané na celom svete a čoskoro je zjavné, že ide o označenie miest pre pristátie mimozemšťanov. Tí začnú napádať ľudí, no po krátkej dobe zasa odletia. Rodina prežije inváziu v zabarikádovanom dome. Vďaka dramatickým udalostiam si Graham Hess uvedomí, že všetko bolo súčasťou vyššieho plánu a znovu nájde vieru v Boha.
Režisér sa venuje nadprirodzeným javom v spojitosti so súžitím rodiny postihnutej tragickými udalosťami. Kombinuje prvky fantastického hororu s rodinnou drámou. Podobne, ako v predchádzajúcich filmoch i teraz pracuje predovšetkým s realistickým prístupom. Zručne stupňuje napätie, citlivo opisuje rodinné väzby a v niekoľkých retrospektívach sa vracia k smrti Grahamovej manželky.
Príbeh rozpráva až hitchcockovsky minimalistickými prostriedkami -atmosféra hustne len vďaka náznakom, strach z neznámeho rastie, a čím menej toho hrdinovia vedia, tým viac sa boja. V závere však predsa len podlieha hollywoodskym klišé (však diváci to chcú), keď rodina musí bojovať s mimozemšťanom v boji na život a smrť. V hlavnej úlohe sa predstaví Mel Gibson, ktorý nahradil Brucea Willisa. Ako Grahamov syn Morgan sa objavuje ďalší člen známej hereckej rodiny Culkinovcov, Rory.